b'\n_START_ARTICLE_\nIlyrija\n_START_SECTION_\nIstorija\n_START_PARAGRAPH_\nAnot senov\xc4\x97s graik\xc5\xb3 mit\xc5\xb3, ilyrai buvo mitologinio persona\xc5\xbeo Ilyrijaus (gr. \xce\x99\xce\xbb\xce\xbb\xcf\x85\xcf\x81\xce\xb9\xcf\x8c\xcf\x82), Kadmo ir Harmonijos s\xc5\xabnaus, palikuonys. \xc5\xbdi\xc5\xabrint i\xc5\xa1 graik\xc5\xb3, jie buvo vieni i\xc5\xa1 \xc5\xa1iaurini\xc5\xb3 barbar\xc5\xb3, gyven\xc4\x99 \xc4\xaf \xc5\xa1iaur\xc4\x99 nuo Epyro ir Pajonijos. Kolonizacijos metu graikai k\xc5\xabr\xc4\x97 kolonijas Ilyrijos pakrant\xc4\x97je, kuri\xc5\xb3 svarbiausios buvo Avlona, Faras, Isa, Pola, Aspalatas, Tragurionas, Lisas, Juodoji Korkyra, Olakenionas, Epidamnas ir kt._NEWLINE_Archeologiniais duomenimis, ilyrai siejami su Glasinaco kult\xc5\xabra, kuri paplito regione nuo II t\xc5\xabkst. pr. m. e., Bronzos am\xc5\xbeiuje. VIII a. pr. m. e. ji peraugo \xc4\xaf gele\xc5\xbeies am\xc5\xbei\xc5\xb3. V\xc4\x97lyvoji Glasinaco kult\xc5\xabra (Glasinacas V, V-III a. pr. m. e. e.) siejama su autariat\xc5\xb3 genties hegemonija, mat \xc5\xa1i gentis \xc4\xafsitvirtino didel\xc4\x97je dalyje balkan\xc5\xb3 kalnyno, savo vakarinius prie\xc5\xa1us ardiajus i\xc5\xa1stumdama \xc4\xaf paj\xc5\xabr\xc4\xaf, o trakus tribalus - \xc4\xaf rytus._NEWLINE_IV a. pr. m. e. Ilyrija patyr\xc4\x97 kelt\xc5\xb3 gen\xc4\x8di\xc5\xb3 invazijas, kurios gal\xc4\x97jo susilpninti autariat\xc5\xb3 konfederacij\xc4\x85. Svarbiausi atsik\xc4\x97l\xc4\x97liai keltai buvo skordiskai, kurie kult\xc5\xabri\xc5\xa1kai \xc4\xaftakojo ilyr\xc5\xb3 gentis.\n_START_SECTION_\nValstyb\xc4\x97s\n_START_PARAGRAPH_\nIV a. pr. m. e. atskiros ilyr\xc5\xb3 gentys \xc4\x97m\xc4\x97 kurti gentines valstybes, yra \xc5\xbeinomi paskiri j\xc5\xb3 vadai: Grabas (grabaj\xc5\xb3 gentyje), Pleuratas (autariat\xc5\xb3 gentyje), Glaukijas (taulant\xc5\xb3 gentyje) ir kt. Ta\xc4\x8diau pie\xc4\x8diausios Ilyrijos gentys III a. pr. m. e. buvo nukariautos Makedonijos karalyst\xc4\x97s, d\xc4\x97l ko buvo greitai helenizuotos. V\xc4\x97liau \xc5\xa1i Ilyrijos dalis buvo \xc5\xbeinoma kaip Graik\xc5\xb3 Ilyrija (suprie\xc5\xa1inant j\xc4\x85 su Barbar\xc5\xb3 Ilyrija \xc5\xa1iaur\xc4\x97je)._NEWLINE_Svarbiausios, ilgai i\xc5\xa1silaik\xc4\x99 ilyr\xc5\xb3 valstyb\xc4\x97s buvo dvi: Dardanijos ir Ardiaj\xc5\xb3 (Ilyr\xc5\xb3) karalyst\xc4\x97s._NEWLINE_Dardan\xc5\xb3 karalyst\xc4\x99 385 m. pr. m. e. \xc4\xafk\xc5\xabr\xc4\x97 dardan\xc5\xb3 genties vadas Bardylis, kuris suvienijo daugum\xc4\x85 ilyr\xc5\xb3 gen\xc4\x8di\xc5\xb3. Ji tapo viena ar\xc5\xa1iausi\xc5\xb3 Makedonijos prie\xc5\xa1i\xc5\xb3, ne kart\xc4\x85 siaubusi j\xc4\x85 IV\xe2\x80\x93III a. pr m. e. 358 m. pr. m. e., kuomet Ilyrija pralaim\xc4\x97jo Makedonijai, daug ilyr\xc5\xb3 dalyvavo Aleksandro Makedonie\xc4\x8dio \xc5\xbeygiuose. Po Aleksandro mirties 323\xc2\xa0m. pr. m. e. ilyrai v\xc4\x97l i\xc5\xa1kovojo nepriklausomyb\xc4\x99._NEWLINE_Ardiaj\xc5\xb3 karalyst\xc4\x97 prie Adrijos j\xc5\xabros irgi \xc4\xafkurta IV a. pr. m. e. Ankstyviausi jos \xc5\xbeinomi valdovai buvo Pleuratas, Skirdilaidas. Valdant Agronui (250\xe2\x80\x93230), ardiaj\xc5\xb3 gentis suvienijo dideles teritorijas dabartin\xc4\x97je Juodkalnijoje ir \xc5\xa1iaur\xc4\x97s Albanijoje. Agronas Skodroje \xc4\xafk\xc5\xabr\xc4\x97 sostin\xc4\x99, armij\xc4\x85 ir j\xc5\xabr\xc5\xb3 laivyn\xc4\x85 apsaugoti Ilyrijos miestus ir uostus. Jo karalyst\xc4\x97 plyt\xc4\x97jusi nuo Dalmatijos \xc5\xa1iaur\xc4\x97je iki Vijose up\xc4\x97s pietuose, kontroliavo dab. \xc5\xa1iaurin\xc4\x97s Albanijos, Juodkalnijos ir Hercegovinos dalis._NEWLINE_Mirus Agronui 231\xc2\xa0m. pr. m. e. Ilirij\xc4\x85 vald\xc4\x97 jo na\xc5\xa1l\xc4\x97 Teuta. Karalien\xc4\x97 \xc4\xafsak\xc4\x97 pulti kaimynines \xc5\xa1alis, bet pirat\xc5\xb3 atakos prie\xc5\xa1 prekybinius laivus Adrijoje padar\xc4\x97 Teutos karalyst\xc4\x99 Romos prie\xc5\xa1u. Ilyr\xc5\xb3 pirat\xc5\xb3 i\xc5\xa1puoliai labai trukd\xc4\x97 Romos prekybai, tod\xc4\x97l 229 ir 219\xc2\xa0m. pr. m. e. kilo Ilyr\xc5\xb3 karai. Rom\xc4\x97n\xc5\xb3 armija sutriu\xc5\xa1kino Teutos armij\xc4\x85 ir u\xc5\xbe\xc4\x97m\xc4\x97 Epidamno uost\xc4\x85, kur\xc4\xaf rom\xc4\x97nai pervadino Durrachium. Jau tuomet Roma sutramd\xc4\x97 \xc5\xa1iaurin\xc4\x97s Ilyrijos paj\xc5\xabrio gentis (liburnus, histrus, dalmatus), u\xc5\xbe\xc4\x97m\xc4\x97 ilyr\xc5\xb3 gyvenvietes Neretvos up\xc4\x97s sl\xc4\x97nyje. Po kar\xc5\xb3 silpo ir Ardiaj\xc5\xb3 karalyst\xc4\x97s vienyb\xc4\x97, o 165 m. pr. m. e. paskutinis ardiaj\xc5\xb3 karalius Gentijus galutinai pralaim\xc4\x97jo rom\xc4\x97nams. Jis pagrobtas Skodroje ir nugabentas \xc4\xaf Rom\xc4\x85._NEWLINE_Pana\xc5\xa1i\xc4\x85 konfederacij\xc4\x85 suk\xc5\xabr\xc4\x97 ir kita ilyr\xc5\xb3 gen\xc4\x8di\xc5\xb3 grup\xc4\x97 - dalmatai, kuri\xc5\xb3 sostin\xc4\x97 buvo Delminiumas. Kadangi jie irgi nedav\xc4\x97 ramyb\xc4\x97s Romai, po Ardiaj\xc5\xb3 karalyst\xc4\x97s nukariavimo rom\xc4\x97nai prad\xc4\x97jo tris dalmat\xc5\xb3 karus (156\xe2\x80\x93155, 119\xe2\x80\x93118, 78-76 m. pr. m. e.), kol galiausiai paverg\xc4\x97 \xc5\xa1ias gentis. Ilgiausiai Ilyrijos krante laik\xc4\x97si liburnai, suk\xc5\xabr\xc4\x99 talasokratin\xc4\x99 miest\xc5\xb3 konfederacij\xc4\x85 tarp romos kolonizuot\xc5\xb3 venet\xc5\xb3 \xc5\xa1iaur\xc4\x97je ir dalmat\xc5\xb3 pietuose. \xc5\xa0\xc4\xaf at\xc5\xa1iaur\xc5\xb3 pirat\xc5\xb3 kra\xc5\xa1t\xc4\x85 galutinai nukariavo Cezaris, ir 33 m. pr. m. e. liburnai galutinai prijungti prie imperijos._NEWLINE_Paskutinieji prie Romos imperijos prijungti dardanai ir j\xc5\xb3 karalyst\xc4\x97 kalnuotoje kra\xc5\xa1to gilumoje. Tokiu b\xc5\xabdu visa Ilyrija atsid\xc5\xabr\xc4\x97 Romos kontrol\xc4\x97je.'